กรุงไทยเตรียมปล่อยกู้แท็กซี่500ล้านบาท
กรุงไทย เตรียมปล่อยกู้สหกรณ์แท๊กซี่ 500 ล้านบาท คิดดอกเบี้ยคงที่ 3.65% ผ่อนยาว 5 ปี
31 ม.ค. 2554

กรุงไทย เตรียมปล่อยกู้สหกรณ์แท๊กซี่ 500 ล้านบาท คิดดอกเบี้ยคงที่ 3.65% ผ่อนยาว 5 ปี
นางศรีประภา  พริ้งพงษ์  รองกรรมการผู้จัดการ สายงานธุรกิจภาครัฐ ธนาคารกรุงไทย เปิดเผยว่า ธนาคารได้เข้าร่วมโครงการสินเชื่อแท๊กซี่ไทยเข้มแข็ง ซึ่งเป็นส่วนหนึ่งของโครงการประชาวิวัฒน์ โดยเบื้องต้นได้เตรียมวงเงินจำนวน 500 ล้านบาท เพื่อปล่อยกู้ให้กับสหกรณ์แท๊กซี่ โดยคิดอัตราดอกเบี้ยคงที่ 3.65 % ต่อปี เพื่อให้นำไปปล่อยกู้ต่อให้กับสมาชิกผ่อนชำระภายในระยะเวลา 5 ปี โดยคาดว่าจะเริ่มปล่อยสินเชื่อได้ช่วงกลางเดือน ก.พ.นี้
“ธนาคารจะร่วมกับบริษัท เคทีบี ลิสซิ่ง ซึ่งเป็นบริษัทในเครือของธนาคาร ปล่อยสินเชื่อในรูปแบบเช่าซื้อให้กับกลุ่มสหกรณ์แท็กซี่ คิดดอกเบี้ยแบบคงที่ในอัตรา 3.65% ต่อปี ซึ่งสหกรณ์จะนำไปปล่อยกู้ต่อให้กับสมาชิก โดยสมาชิกผ่อนชำระเป็นรายเดือน ภายใน 5 ปี” นางศรีประภา กล่าว
ทั้งนี้ สหกรณ์แท๊กซี่ที่สนใจสามารถยื่นขอสินเชื่อได้ที่ บริษัท    เคทีบี  ลิสซิ่ง โทร.0-2299-3800,3888 หรือขอข้อมูลเพิ่มเติมที่ศูนย์ลูกค้าสัมพันธ์ โทร.1551
นอกจากนี้ธนาคารยังได้ตั้งวงเงินเพิ่มอีก 700 ล้านบาท เพื่อใช้ขยายเงินกู้ให้กับกองทุนหมู่บ้านและชุมชนเมืองที่ธนาคารดูแลอยู่ จำนวนกว่า 700 แห่ง ซึ่งทำให้สามารถปล่อยกู้เพิ่มให้กับสมาชิกและลดการพึ่งพาเงินกู้นอกระบบ ซึ่งเป็นส่วนหนึ่งของการสนับสนุนไมโครไฟแนนซ์ ผ่านองค์กรการเงินที่มีวงเงินกับธนาคาร 
นางศรีประภา กล่าวว่า วันที่ 1 ก.พ.นี้ ธนาคารจะมีการเปิดตัวต้นแบบสินเชื่อไมโครไฟแนนซ์ โดยให้กู้กับผู้ประกอบการรายย่อยในตลาดเซฟวัน  จ.นครราชสีมา ซึ่งมีกลุ่มผู้ประกอบการรายย่อยประมาณ 2,000 ราย โดยจะให้กู้รายละไม่เกิน 1 แสนบาท อัตราดอกเบี้ย ประมาณ 1.25% ต่อเดือน ผ่อนชำระภายใน 2 ปี และหากเป็นลูกหนี้ที่ดี มีวินัยทางการเงิน มีการผ่อนชำระตรงเวลา ธนาคารจะลดดอกเบี้ย พร้อมเพิ่มวงเงินสินเชื่อให้ โดยธนาคารมีแผนจะขยายสินเชื่อไมโครไฟแนนซ์รูปแบบดังกล่าวไปทั่วประเทศ